PRANEŠIMAS ŽINIASKLAIDAI  
2025 m. gegužės 23 d.

**Prasideda švenčių sezonas: kaip sutaupyti vestuvėms, krikštynoms ar gimtadieniui?**

**Artėjantis švenčių sezonas – vestuvės, krikštynos, gimtadieniai ir kitos svarbios progos – džiugina, tačiau jų organizavimas dažnai tampa nemenku finansiniu išbandymu. Netinkamai suplanuotas biudžetas, impulsyvios išlaidos ar per vėlai pradėtas taupymas gali lemti skolas ir ilgalaikius padarinius asmeninei finansinei situacijai. Kaip sukurti gražią šventę neperžengiant savo galimybių ribų, pataria „Luminor“ banko Mažmeninės bankininkystės vadovas Edvinas Jurevičius.**

„Planuojant didesnę šventę, verta pradėti ne nuo pirkinių sąrašo, o nuo realaus biudžeto įvertinimo. Pasitarkite su tais, kurie jau yra organizavę panašią šventę – tai padės susidaryti pagrįstą vaizdą apie būsimas išlaidas. Svarbiausia – kritiškai įvertinti savo planus ir nepamiršti, kad kokybiška šventė nebūtinai turi būti brangi. Dažnai tikroji jos vertė slypi žmonėse, o ne prabangiame dekore ar patiekalų meniu“, – sako „Luminor“ banko Mažmeninės bankininkystės vadovas.

**Tiksliai apskaičiuokite biudžetą**

Įvertinę savo santaupas, mėnesines pajamas bei kitus įsipareigojimus, nustatykite sumą, kurią galite skirti šventei. Ją paskirstykite į pagrindines biudžeto kategorijas: šventės vietai – 30 proc., maistui – 25 proc., pramogoms – 15 proc., aprangai – 10 proc., dekorui – 10 proc., o nenumatytų išlaidų rezervui – 10 proc.

Toks struktūrizuotas paskirstymas padeda išlaikyti finansinę kontrolę ir užtikrina, kad nei viena sritis „nesuvalgys“ viso biudžeto. Pavyzdžiui, jei planuojate šventei skirti 4000 eurų, apie 1200 eurų galėtumėte numatyti vietos nuomai, 1000 eurų – maistui ir gėrimams, o pramogoms – apie 600 eurų.

„Žmonės dažnai pervertina vienos ar kitos kategorijos svarbą, todėl visą biudžetą išleidžia vos keliems elementams. Aiškus procentinis paskirstymas padeda nepasiduoti emocijoms ir išlaikyti finansinę drausmę net tada, kai labai norisi „dar šiek tiek pridėti“. Toks metodas puikiai veikia ne tik didelėms, bet ir mažesnėms šventėms. Be to, itin svarbu išlaikyti 10 proc. rezervą – tai padeda susidoroti su paskutinės minutės korekcijomis, padidėjusiomis kainomis ar nenumatytais poreikiais, nesugriaunant viso biudžeto balanso“, – pažymi E. Jurevičius.

**Planavimą pradėkite likus bent 6–12 mėnesių**

Ankstyvas pasiruošimas leidžia ne tik ramiai apgalvoti šventės koncepciją, bet ir suteikia galimybę pasirinkti geriausius paslaugų teikėjus bei išvengti paskutinės minutės sprendimų, kurie dažnai būna brangesni. Kuo daugiau laiko turite, tuo daugiau pasirinkimų – nuo šventės vietos ir vedėjų iki muzikantų, dekoratorių ar fotografų.

Be to, planuodami iš anksto galite išskaidyti išlaidas per ilgesnį laikotarpį – tai leidžia kiekvieną mėnesį skirti nedidelę sumą ir nesukelti didelio finansinio krūvio likus kelioms savaitėms iki šventės. Tarkime, jeigu biudžetas siekia 3600 eurų, pradėjus taupyti prieš metus pakaktų atidėti po 300 eurų kas mėnesį arba po 150 eurų per asmenį, jei taupo du šeimos nariai.

„Skubotas organizavimas ne tik padidina išlaidas, bet ir sukelia stresą. Dažnai dėl laiko stokos pasirenkami ne optimaliausi sprendimai – brangesnės paslaugos, mažiau palankios sąlygos ar net kompromisai dėl šventės vietos. Pradėjus planuoti likus metams, visus pagrindinius sprendimus galima priimti racionaliai, o finansinius išteklius paskirstyti tolygiai“, – teigia „Luminor“ ekspertas.

Ankstyvas planavimas taip pat leidžia pasinaudoti sezoninėmis akcijomis, išankstinėmis rezervacijų nuolaidomis ir turėti laiko derėtis dėl palankesnių sąlygų.

**Venkite „vieno vakaro įspūdžio“ spąstų**

Šventės grožis slypi ne daiktuose, o emocijose. Nors socialiniai tinklai diktuoja aukštus vizualinius lūkesčius, verta savęs paklausti: ar tai, ką planuoju, paliks ilgalaikį įspūdį artimiesiems, ar tiesiog atrodys įspūdingai nuotraukose?

Per dažnai biudžetas išpučiamas dėl detalių, kurios tarnauja tik estetikos funkcijai – 300 eurų kainuojanti gėlių arka, šokolado fontanas, individualiai gaminti suvenyrai ar brangios fotosesijų dekoracijos. Nors jos gali sukurti akimirkos įspūdį, jų vertė per šventę dažnai būna minimali, o prisiminimuose – netgi pamirštama.

„Nepamirškite, kad tikroji šventės vertė – tai šilti pokalbiai, nuoširdus dėmesys svečiams, dalijimasis emocijomis ir laikas kartu. Būtent tai išlieka žmonių atmintyje, o ne dekoro ar torto kaina. Todėl geriau nvestuokite į tai, kas kuria patirtį: gyvą muziką, bendras veiklas, jautrius tostus ar nuoširdžius padėkos žodžius – tai paliks tikrą įspūdį“, – pabrėžia E. Jurevičius.

**Apie „Luminor“:**

„Luminor“ yra pirmaujantis nepriklausomas bankas Baltijos šalyse ir trečias pagal dydį finansinių paslaugų tiekėjas regione. Mes aptarnaujame asmenų, šeimų ir verslo finansinius poreikius. „Luminor“ siekia gerinti savo klientų ir namų rinkų finansinę sveikatą bei skatinti jų augimą. Daugiau informacijos rasite [čia](https://luminor.ee/investors#financial-calendar).

**Daugiau informacijos:**

Severa Augusta Lukošaitytė  
„Luminor“ komunikacijos projektų vadovė  
Tel.: +370 61143579  
el. p.: [severa.augusta.lukosaityte@luminorgroup.com](mailto:severa.augusta.lukosaityte@luminorgroup.com)